Il-Gvern tar-Renju Unit qal li jrid laqgħa bejn il-Ministri tas-Saħħa tal-G7 biex jiddiskutu l-varjant il-ġdid tal-Covid-19, magħruf bħala Omicron. Dan wara li nstab li t-tielet persuna li ġiet infettata bil-varjant fl-Afrika t'Isfel, ivvjaġġat lejn ir-Renju Unit. L-Aġenzija tas-Saħħa u s-Sigurtà tar-Renju Unit (UKHSA), qalet li qiegħda tistenna li l-każijiet tal-varjant Omicron ikomplu jiżdiedu fil-pajjiż fil-jiem li ġejjin. Intant, il-Prim Ministru tal-Ġappun, Fumio Kishida, ħabbar li mit-Tlieta li ġej, mhux se jitħallew jidħlu aktar nies fil-pajjiż. Il-miżura se tidħol fis-seħħ minħabba l-firxa tal-varjant Omicron. Minn meta nstab il-varjant Omicron, numru ta' pajjiżi oħra ħabbru miżuri simili għal dawk li tħabbru fil-Ġappun. Nhar il-Ġimgħa li għadda, il-Ministru għas-Saħħa, Chris Fearne, ħabbar li Malta se twaqqaf l-ivvjaġġar lejn u minn reġjuni fejn instabu każijiet tal-varjant il-ġdid. Malta twaqqaf l-ivvjaġġar lejn 6 pajjiżi bil-varjant il-ġdid Il-pajjiżi huma: l-Afrika t'Isfel, in-Namibja, il-Lesotho, il-Botswana, l-Eswatini u ż-Żimbabwe. Intant l-Olanda ħabbret li mijiet ta' passiġġeri li waslu Amsterdam mill-Afrika t'Isfel ġew ittestjati għal dan il-varjant. Madwar 61 persuna fuq żewġ titjiriet instabu pożittivi għall-Covid-19, u ntbagħtu kwarantina f'lukanda. 61 passiġġier mill-Afrika t'Isfel pożittivi għal varjant l-ġdid f'Amsterdam L-Olanda bħalissa qed tiffaċċja numru rekord ta' każijiet bil-pajjiż f'lockdown parzjali bl-għeluq ta' bars, restaurants u ħwienet oħra.